Luettelo Muumi-mediatuotteista
Tämä on luettelo Muumi-mediatuotteista.
Muumeista on tehty myös monia televisiosarjoja mm. Länsi-Saksassa, Venäjällä, Puolassa ja Japanissa.
Ensimmäinen oli Augsburger Puppenkisten tuottama länsisaksalainen sarja "Die Muminfamilie" vuosina 1959–1960. Se toteutettiin puisilla marionettinukeilla. Sarjan osat 1–6 perustuivat kirjaan "Taikurin hattu" ja osat 7–12 kirjaan "Vaarallinen juhannus".
Seuraava oli ensimmäinen japanilainen muumisarja "Tove Jasson no Tanoshii Mūmin Ikka" vuosina 1969–1970. Sarjassa oli 65 osaa. Anime poikkesi suuresti Tove Janssonin muumeista, eivätkä jaksot pohjaudu kirjoihin.
Vuonna 1969 tehtiin 13-osainen Vivica Bandlerin ohjaama ruotsinkielinen televisionäytelmä "Muumipeikko", jossa esiintyivät mm. Lasse Pöysti, Birgitta Ulfsson, Nils Brandt ja Elina Salo.
Japanilaiselle sarjalle tehtiin 1972 jatko-osa, 52-osainen "Shin Mūmin". Sarjan ohjasi kuuluisa Rintaro.
"Mumindalen" oli Ruotsin SVT-kanavan vuoden 1973 joulukalenterisarja. 24-osaisessa sarjassa muumihahmoja esittävät näyttelijät pukujen sisässä ja dialogi on äänitetty jälkeenpäin. Juonet perustuivat Janssonin kirjoihin.
Neuvostoliittolainen Sojuztelefilm tuotti 1978 kolmiosaisen nukkeanimaation "Mumi-troll" kirjasta "Muumipeikko ja pyrstötähti".
Puolalainen Se-Ma-For tuotti 1977–1982 pala-animaatiosarjan "Opowiadania Muminków" (engl. "The Moomins"). Suomessa sarja tunnetaan nimellä "Muumien maailma". Sarjasta tuli suosittu etenkin Isossa-Britanniassa.
Ruotsissa tuotettiin 1980 lyhytelokuva "Vem ska trösta knyttet?" kuvakirjasta "Kuka lohduttaisi Nyytiä?"
Neuvostoliittolainen Sverdlovsktelefilm tuotti 1980–1983 kolmiosaisen pala-animaation "Šljapa Volšebnika" kirjasta "Taikurin hattu". Studio suunnitteli muumien ulkonäön uudestaan, mutta muuten animaatio noudattaa kirjan tapahtumia.
Tunnetuin muumisarja lienee Japanissa vuosina 1990–1991 tehty 78-osainen "Tanoshii Mūmin Ikka", joka yhdessä vuosina 1991–1992 tehdyn 26-osainen "Tanoshii Mūmin Ikka: Bōken Nikki" -jatkosarjan kanssa tunnetaan Suomessa yhteisnimellä "Muumilaakson tarinoita".
Sarja on julkaistu DVD-levyinä sekä VHS-kasetteina, joissa on kaikki Suomessa esitetyt 101 "Muumilaakson tarinoiden" jaksoa. 63 jaksossa on myös ruotsinkielinen jälkiäänitys. Levyjä on yhteensä 26 kappaletta, ja VHS-kasetteja 33 kappaletta. Sarjasta tuli erittäin suosittu, ja sitä on uusittu Suomen televisiossa useasti. Viimeisin uusintakierros käynnistyi helmikuussa 2014.
Sarjan suomenkielisinä ääninäyttelijöinä toimivat Eero Ahre, Samuli Edelmann, Tapio Hämäläinen, Ilkka Merivaara, Marja Packalén, Matti Ruohola, Elina Salo, Rabbe Smedlund, Aila Svedberg, Ulla Tapaninen, Timo Torikka ja Leena Uotila. Ohjauksesta ja suomennoksesta vastasi Jertta Ratia-Kähönen, ja suomen- ja ruotsinkieliset tunnuslaulut esitti Benny Törnroos. Sarjan tuotti Dennis Livson.
Vuonna 2017 HD-tasoiseksi muunnetun sarjan esitysoikeudet siirtyivät kaupalliselle MTV:lle, joka teetti siihen uuden suomenkielisen jälkiäänityksen.
Viimeksi mainitun televisiosarjan loputtua vuonna 1992 tehtiin vielä samannimiseen muumikirjaan perustuva elokuva "Muumipeikko ja pyrstötähti".
Ruotsissa tuotettiin 1993 lyhytelokuva "Hur gick det sen?" kuvakirjasta "Kuinkas sitten kävikään?" Toisin kuin aiempi "Kuka lohduttaisi Nyytiä?" -animaatio, tämä ei sisällä laulua.
Vuonna 2008 julkaistiin puolalaisen "Muumien maailma" -sarjan pohjalta suomalaisten leikkaama ja editoima elokuva nimeltä "Muumi ja vaarallinen juhannus". Samaan pala-animaatiosarjaan perustuu myös kolmiulotteiseksi muutettu elokuva "Muumi ja punainen pyrstötähti" (2010).
Vuonna 2014 julkaistiin perinteinen animaatioelokuva "Muumit Rivieralla", joka perustuu "Muumipeikko"-sarjakuvan "Muumiperhe Rivieralla" tarinaan. Elokuvan ohjaajana toimi Xavier Picard ja tuottajana Hanna Hemilä.
Vuonna 2017 julkaistiin kolmas "Muumien maailman" materiaalista koottu elokuva, "Muumien taikatalvi".
Parhaillaan tuotetaan uutta muumiaiheista televisiosarjaa nimeltään "Muumilaakso". Sarja alkaa Suomessa vuonna 2019.
Nordic Softsalesin julkaisema PC/Mac-koneilla pelattava CD-ROM-pelisarja.